
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13
35000 Slavonski Brod                                                               Broj: St-2840/2016-9

	U   I M E   R E P U B L I K E   H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA U SLAVONSKOM BRODU, po stečajnom sucu Vesni Vukelić, povodom zahtjeva FINE RC Osijek za provedbu skraćenoga stečajnoga postupka po službenoj dužnosti nad dužnikom TURISTIČKA ZAJEDNICA OPĆINE KUTJEVO, Kutjevo, R.Hrvatske 77, OIB:94752940648, dana 10.svibnja 2017.

r i j e š i o     j e

	I – Stavlja se izvan snage rješenje ovog suda posl.br. St-2840/2016-7 od 24.travnja 2017. kojim je otvoren te istovremeno zaključen skraćeni stečajni postupak nad dužnikom TURISTIČKA ZAJEDNICA OPĆINE KUTJEVO, Kutjevo, R.Hrvatske 77, OIB:94752940648.

	II – Skraćeni stečajni postupak nad dužnikom TURISTIČKA ZAJEDNICA OPĆINE KUTJEVO, Kutjevo, R.Hrvatske 77,. OIB:94752940648, obustavlja se.

	III - Nalaže se Financijskoj agenciji, po pravomoćnosti ovog rješenja izdati nalog poslovnoj banci dužnika za oslobođenje sredstava zaplijenjenih prema odredbi čl. 112 st. 5 Stečajnog zakona u iznosu od 5.000,00 kn, te omogućiti dužniku raspolaganje navedenim sredstvima.

Obrazloženje
	Sukladno odredbi čl.429 st1 Stečajnog zakona (NN br.71/15, dalje SZ) Fina RC Osijek podnijela je ovom sudu zahtjev za provedbu skraćenoga stečajnoga postupka nad dužnikom TURISTIČKA ZAJEDNICA OPĆINE KUTJEVO, Kutjevo, navodeći da dužnik nema zaposlenih, a na dan 1.7.2016. u očevidniku redoslijeda osnova za plaćanje, ima evidentirane neizvršene osnove za plaćanje u iznosu 262.097,24 kn u neprekinutom razdoblju od 120 dana.
	Na temelju zahtjeva Fine sud je primjenom odredbe čl.430 i 431 SZ-a, s obzirom na to da su bile ispunjene pretpostavke iz čl.428 SZ-a, objavio oglas na mrežnoj stanici e-oglasna ploča suda, u kojem je zatraženo od osobe ovlaštene za zastupanje dužnika uroku od 15 dana podnijeti sudu javnobilježnički ovjerovljen popis imovine i obveza kao i da vjerovnici dužnika u roku od 45 dana od objave oglasa predlože otvaranje stečajnog postupka nad dužnikom.
	Kako u ostavljenom roku navedene osobe nisu postupile po tom oglasu, smatra se da je dužnik nesposoban za plaćanje pa je na temelju čl.431 i čl.432 SZ-a sud po službenoj dužnosti donio rješenje br. St-2840/2016-7 od 24.4.2017 kojim je otvoren te istovremeno zaključen stečajni postupak nad dužnikom.
	Protiv rješenja dužnik je izjavio žalbu u kojoj navodi da u trenutku donošenja pobijanog rješenja dužnik više nije imao blokiran račun jer je u cijelosti izmirio sve evidentirane obveze pa nisu bile ispunjene pretpostavke za provođenje skraćenoga stečajnoga postupka.
	S obzirom na činjenicu da je sud od Fine naknadno pribavio po službenoj dužnosti podatke iz očevidnika o danima insolventnosti, uvidom u te podatke utvrdio je da dužnik od dana 30.3.2017. više nema blokiran račun i ne postoje evidentirani dugovi, a o kojoj činjenici sud nije imao saznanja u trenutku donošenja pobijanog rješenja pa proizlazi da nisu bile ostvarene pretpostavke propisane odredbom čl.428 SZ-a jer je došlo do obaranja zakonske presumpcije dužnikove nesposobnosti za plaćanje zbog čega je ovaj sud odlučio staviti izvan snage svoje rješenje i postupak obustaviti sukladno odredbi čl.128 st.9 SZ-a.
	Slijedom izloženog, odlučeno je kao pod točkom I i II izreke ovog rješenja. 	 

	Obzirom da je FINA sukladno odredbi čl. 112 SZ-a na ime predujma za podmirenje troškova stečajnog postupka dala nalog banci za zapljenu novčanih sredstava s računa dužnika u iznosu 5.000,00 kn,a navedeni iznos nije utrošen, to je odlučeno zaplijenjena novčana sredstva vratiti na poslovni račun dužnika pa je odlučeno kao pod toč. III.

				U Slav.Brodu, 10.svibnja 2017.
                                                                                                    	STEČAJNI SUDAC:

                                                                                                     	   Vesna Vukelić,v.r.
						           Za točnost otpravka-ovlašteni službenik:
							                         Terezija Knežević 				

NAPUTAK O PRAVNOJ LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stanici e-Oglasna ploča suda.

Dostaviti putem mrežne stanice e-Oglasna ploča 
1. FINA – i putem pošte nakon pravomoćnosti
2. bankama koje za dužnika obavljaju poslove platnog prometa
3. dužniku po punomoćniku 
4.stečajnoj upraviteljici
5.Porezna uprava Slav.Brod
6.ŽDO Građ-upravni odjel 
7.registru udruga, po pravomoćnosti

